Wes-Kaapse boer hoor eers dán oor borgtogArgieffoto Frik Muller, die boer van Herbertsdale buite Mosselbaai in die Wes-Kaap wat onder meer van poging tot moord aangekla word nadat hy na bewering maande gelede met ŉ trekker teen ŉ voormalige plaaswerker se huis vasgery het, het steeds nie ŉ antwoord oor sy aansoek om borgtog nie. Sers. Kappi Kapp, woordvoerder van die polisie, het aan Maroela Media bevestig Muller het 23 Julie in die Mosselbaai-landdroshof voorgekom waar sy aansoek om borgtog weereens uitgestel is. Dié keer is sy saak tot 15 Augustus, weer in die Mosselbaai-landdroshof, uitgestel vir die aansoek om weer aangehoor te word. Dit is in dié stadium onduidelik wat presies daartoe aanleiding gegee het dat die aansoek weereens uitgestel is. Muller se regsverteenwoordigers het vroeër aangedui dat hulle nuwe getuienis het om voor die hof te bring, maar Kapp het dit weerlê en gesê daar het eintlik “niks daarvan gekom nie”. Maroela Media het vroeër berig die landdros het die saak op 19 Junie uitgestel tot 23 Julie, aangesien hy die getuienis van die ondersoekbeampte weer wou aanhoor. Muller staan tereg op aanklagte van poging tot moord, aanranding met die doel om ernstig te beseer, opsetlike saakbeskadiging en die onwettige besit van ŉ vuurwapen en ammunisie. Die slagoffer, Hylton Levendal, is glo al in Desember afgedank, maar het geweier om die plaas te verlaat. ŉ Onderonsie tussen Muller en Levendal het ontstaan, wat daartoe gelei het dat Muller glo met ŉ trekker teen die muur van die werker se huis vasgery het. Van die bakstene van die huis het op Levendal geval en hy is glo gering beseer. Muller word steeds in ŉ gevangenis in George aangehou.